Președintele PNL, Nicolae Ciucă, a anunțat joi, în urma ședinței Biroului Politic Național, că a fost validată lista liberalilor pentru alegerile europarlamentare.
Lista PNL pentru alegerile europarlamentare a fost validată
Pe lista pentru alegerile europarlamentare se regăsesc: Rareș Bogdan, Adina Vălean, Daniel Buda, Siegfried Mureșan, Mircea Hava, Gheorghe Falcă, Virgil Popescu, Alexandru Muraru și Mara Mareș, aceștia fiind aleși în urma deliberărilor membrilor Biroului Politic Național.
"Am aprobat lista cu europarlamentari. Sunt sigur că aveți nevoie de nume, aşa cum au fost ele aprobate astăzi de membrii Biroului Politic Naţional, discutăm despre domnii Rareş Bogdan, Dam Motreanu, doamna Adina Vălean, domnul Daniel Buda, domnul Siegfried Mureşan, domnul Mircea Hava, domnul Ghiţă Falcă, domnul Virgil Popescu, domnul Alexandru Muraru şi doamna Mara Mareş", a anunţat Nicolae Ciucă, la finalul BPN al PNL, de joi.
Ciucă a subliniat importanța acestei decizii și a anunțat și alte nominalizări importante, printre care candidații pentru primăriile Sectorului 1 și 6, precum și cei pentru funcția de președinte de Consiliu Județean și alte 21 de municipii reședință de județ.
"Totodată, am validat candidaturile pentru 21 de candidaţi la poziţia de preşedinte al Consiliului Judeţean şi la candidatura pentru 21 de municipii reşedinţă de judeţ la care se adaugă şi candidaţii pentru sectoarele 1 şi 6 din Bucureşti. Am stabilit să îl avem astăzi invitat pe candidatul cla Primăria Generală a Municipiului Bucureşti. A fost în mijlocul nostru domnul doctor Cîrstoiu.
Am validat şi această candidatură, prin vot al Biroului Politic Naţional şi în felul acesta ordinea de zi a fost epuizată. Desigur au fost detaliile tehnice pe care le-am discutat la nivelul partidului legate de organizare, legate de tot ceea ce avem de parcurs în continuare procedural pentru a putea să intrăm în campania electorală, aşa cum este prevăzut în reglementările în vigoare", a completat Ciucă.
Pentru Primăria Sectorului 1 va candida liderul PNL Sector 2 George Cristian Tuţă, iar pentru cea a Sectorului 6, actualul edil Ciprian Ciucu.
Pe lângă aceste aspecte, a fost confirmată și convocarea în ședință de urgență a Consiliului Național al PNL pentru data de 24 martie, pentru a valida alianța electorală cu PSD și pentru a definitiva fuziunea cu ALDE.
Mesajul lui Nicolae Ciucă pentru nemulțumiții din PNL
De asemenea, Nicolae Ciucă, a adus clarificări privind strategia partidului în ceea ce privește alianțele locale, în contextul nemulțumirilor exprimate de anumiți membri, precum președintele PNL Timiș, Alin Nica. Ciucă a subliniat că obiectivul principal este câștigarea primăriilor, în special a celor ocupate în prezent de reprezentanții USR.
"În acest moment, așa cum la municipiul București și sectoare am găsit formula de a candida pe liste comune, ne propunem aceeași abordare în municipiile reședință de județ unde nu sunt primari PSD sau PNL: Timișoara, Bacău și Brașov.
Dincolo de ceea ce reprezintă analiza și perspectiva pe care o au la nivel local, datoria noastră este să găsim formula prin care să câștigăm Primăria Timișoara, pentru că este simbolul a ceea ce a reprezentat dreapta în politica din România. Nu s-a luat încă o decizie, mai avem negocieri și vom găsi o formulă potrivită", a declarat Ciucă.
El a subliniat că în luarea acestei decizii, factorii determinanți sunt argumentele și obiectivele partidului, și nu preferințele individuale. Ciucă a reiterat că PNL vizează victoria în toate tipurile de alegeri și că fiecare membru al partidului trebuie să susțină eforturile în acest sens.
Ce declara președintele PNL Timiș, Alin Nica?
Declarațiile lui Nicolae Ciucă vin în urma criticilor exprimate de Alin Nica, președintele PNL Timiș, care s-a opus ideii unei alianțe cu PSD-ul în județul Timiș. Nica a argumentat că Timișoara este un teritoriu cu o predominantă de voturi de dreapta și că o astfel de alianță ar fi contraproductivă pentru partid.
"Noi putem fi de acord cu unele motive de ordine politic dar specificul Timişoarei este altul, Timişoara şi Timişul sunt locuri unde votanţii sunt preponderent de dreapta iar noi, întotdeauna am avut adversar PSD-ul", a spus Alin Nica, înaintea şedinţei PNL "Noi nu putem să facem alianţă cu PSD-ul la Timiş", a precizat Nica.
El a menţionat că "este cea mai proastă alegere pentru judeţul Timiş, pentru că PSD a fost pe locul trei la alegerile din 2020".
Coaliția PSD-PNL ar urma să aibă candidați comuni în Timiș. Astfel, PNL va avea candidatul la Primăria Timișoara, iar PSD candidatul la Consiliul Județean Timiș. Potrivit unor surse politice, Alin Nica ar urma să piardă și conducerea filialei PNL Timiș, care va fi preluată de Vasile Blaga.